የኦሮሚያ-ሶማሌ የድንበር አካባቢዎች ወደ  ሰላምና መረጋጋት መመለሳቸውን  ውጭ ጉዳይ ሚንስቴር አስታወቀ
በኦሮሚያና ሶማሌ ድንበር ወሰን አካባቢ ከተከሰተው ግጭት ጋር  ተያይዞ የተፈጠረው  ያለመረጋጋት  ችግር  ተፈቶ አካባቢው ወደ  ሰላምና መረጋጋት መመለሱን የውጭ ጉዳይ ሚንስቴር አስታወቀ፡፡የውጭ ጉዳይ ሚንስትር ዶክተር ወርቅነህ ገበየሁ ዛሬ አዲስ አበባ ለሚገኙ ዲፕሎማቶች፣ አምባሳደሮች፣ የዓለም አቀፍ እና አህጉራዊ ድርጅቶች ተወካዮች በሂልተን ሆቴል በአገሪቱ ወቅታዊ  ጉዳዮች ዙሪያ ማብራሪያ ሰጥተዋል፡፡የኢፌዴሪ መንግስት፣ የክልሎች መንግስታት የሁለቱም ክልሎች የአገር  ሽማግሌዎች በክልሎች የተፈጠረውን አለመረጋጋት ለመፍታት እና በሀገሪቱ ሠላም ለማስፈን ዓይነተኛ ድርሻ እንደነበራቸው መሆኑን ዶክተር ወርቅነህ ለተሳታፊዎች ገለፀዋል፡፡በተወሰኑ የሀገሪቱ አካባቢዎች ተከስቶ የነበረውን ግጭት ማስቆም ብቻ ሳይሆን፥ ከተቃዋሚ ፓርቲዎች ጋር በተለያዩ ጉዳዮች ላይ መግባባት ላይ መድረሱን እንዲሁም መንግስት ያደረገውን የውጭ ምንዛሬ ተመን ማሻሻያ በተመለከተም ማብራሪያ ሰጥተዋል።ዶክተር ወርቅነህ ከዲፕሎማቶቹ ለተነሱ ጥያቄዎች መልስ ሰጥተዋል፡፡ 